Rallycross-køreren Ulrik Linnemann var i går ude for en voldsom ulykke i Hamborg. Selv slap nordjyden afsted uden skader fra det voldsomme crash, men hans bil blev ødelagt, og skaderne truer nu med at stoppe hans internationale karriere. Rallycross-bilen, til en værdi på over 2 millioner kroner, er nemlig lejet hos et svensk team, og reparationsregningen bliver på mindst en halv million kroner. Penge, som Linnemann selv skal betale, da rallycrossbilerne ikke kan forsikres. Og allerede mens bilen slog kolbøtter i luften var tankerne om en regning på mange hundrede tusinde kroner i gang i hovedet på Ulrik Linnemann. Det forklarer han i dag, da TV2 Nord møder ham hjemme på værkstedet i Skivum i Himmerland. - Lige mens jeg flyver rundt i luften, når jeg at tænke, at det var lige præcis det, som der ikke måtte ske, fordi sådan en skade er en omkostningstung skade, fortæller han. Racerbilen med Ulrik Linnemann bag rattet ramte barrierens kant og kom i slyng, hvorefter den slog adskille kolbøtter i luften og flere gange blev smadret ned i asfalten. - Jeg ved ikke helt hvor mange gange den ruller rundt, men den kommer i hvert fald mange gange rundt, og forruden og den ene dør flyver af bilen, siger han om den voldsomme episode. Bilen gik i brand efter flyvetur Efter den voldsomme flyvetur ligger bilen stille midt på banen, og mens Ulrik Linnemann hurtigt får sig spændt sig af sikkerhedsselerne, så er flammerne på vej mod ham fra bilens motor, som er brudt i brand. - Jeg får noget væske på mig, som jeg formoder er benzin, og da der går brand i bilen, så går der også lidt panik i mig, men jeg prøver at bevare roen og få nettet til side, så jeg hurtigt kan komme ud, siger han om de dramatiske sekunder i bilen. Ulrik Linnemann kravler ud af den brændende bil, og på mirakuløsvis, så har han ingen skader fra ulykken. I dag er han kun lidt forslået flere steder på kroppen. I dag er han og kæresten Anja Fuglsang hjemme i Skivum. Her genser de det voldsomme crash fra EM-løbet i Tyskland. Det værste crash, som den rutinerede nordjyske kører, har været udsat for i sin karriere. - Jeg kan mærke, at det får hårene til at rejse sig, når jeg ser videoen igen. Så ser man lige hvor vildt og uhyggeligt, det var, siger Ulrik Linnemann. Vil køre motorløb igen Ulykken søndag får dog ikke Ulrik Linnemann til at overveje at stoppe med at køre motorløb. Han vil tilbage bag rattet, og hellerei dag end i morgen. - Jeg er klar til at køre, hvis der var en bil, siger han. Ulrik Linnemann er den eneste dansker, som kører med om Europamesterskabet i rallycross. Løbet i Tyskland var sæsonens sidste, og Linnemann drømmer om at være med igen, når den nye sæson begynder. Det kræver en ny bil, og først skal der betales en stor regning til det svenske team, som ejer den bil, som han forulykkede i på Estering-banen. For at hjælpe Ulrik Linnemann tilbage bag rattet blev der allerede få timer efter ulykken oprettet en indsamling på facebook. Her har sponsorer og privatpersoner på under et døgn doneret over 70.000 kroner. - Jeg bliver enormt rørt over folk, som vil give penge til mig, for det er jo også nogle penge, som de selv har brugt tid på at tjene ind. Det rører mig utroligt, at de vil hjælpe mig, siger han. Se hele indslaget om Ulrik Linnemann herunder.

Opsummering:
Ulrik Linnemann slap uden skader fra det voldsomme crash, men det gør hans karriere muligvis ikke.